ดาวโจนส์ปิดพุ่ง 912 จุด รับข่าววัคซีน “โควิด-19” เห็นผล!
ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดทะ …
19 พ.ค. 2563

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดทะยานขึ้นกว่า 900 จุด เมื่อคืนนี้ (18 พ.ค.) โดยได้ปัจจัยบวกจากข่าวความคืบหน้าในการผลิตวัคซีนต้านไวรัสโควิด-19 และจากการที่นายเจอโรม พาวเวล ประธานธนาคารกลางสหรัฐ (เฟด) ได้แสดงความเชื่อมั่นต่อแนวโน้มเศรษฐกิจสหรัฐ
นอกจากนี้ ตลาดยังได้แรงหนุนจากการที่ประเทศต่างๆเริ่มคลายมาตรการล็อกดาวน์ โดยข่าวดังกล่าวได้ช่วยพยุงหุ้นกลุ่มสายการบินและกลุ่มเรือสำราญดีดตัวขึ้นด้วย
ดัชนีเฉลี่ยอุตสาหกรรมดาวโจนส์ปิดที่ 24,597.37 จุด พุ่งขึ้น 911.95 จุด หรือ +3.85% ขณะที่ดัชนี S&amp;P500 ปิดที่ 2,953.91 จุด เพิ่มขึ้น 90.21 จุด หรือ +3.15% ส่วนดัชนี Nasdaq ปิดที่ 9,234.83 จุด เพิ่มขึ้น 220.27 จุด หรือ +2.44%
ทั้งนี้ ตลาดหุ้นนิวยอร์กทะยานขึ้นหลังจาก Moderna Inc ซึ่งเป็นบริษัทในธุรกิจไบโอเทคของสหรัฐ แถลงว่า ผลการทดลองทางคลินิกในการฉีดวัคซีนต้านไวรัสโควิด-19 ได้ทำให้ร่างกายของอาสาสมัครผลิตแอนตีบอดีซึ่งสามารถกำจัดเชื้อไวรัสในผู้ป่วยโควิด-19
โดยผลการศึกษาที่ดำเนินการโดยสถาบันสุขภาพแห่งชาติสหรัฐ (NIH) พบว่า ระดับของแอนตีบอดีดังกล่าวเท่ากับในตัวอย่างเลือดของผู้ป่วยที่ฟื้นตัวจากโรคโควิด-19
ทั้งนี้ Moderna ระบุว่า วัคซีนดังกล่าว ซึ่งมีชื่อว่า mRNA-1273 มีความปลอดภัย และตอบสนองได้ดีในการทดลองในช่วงแรก โดย Moderna จะเริ่มการทดลองในขั้นต่อไปในเดือนก.ค.
โดย ข่าวดังกล่าวช่วยหนุนราคาหุ้น Moderna Inc ทะยานขึ้น 19.19%
นอกจากนี้ ตลาดหุ้นนิวยอร์กยังได้แรงหนุนจากการที่นายพาวเวลได้ให้สัมภาษณ์ในรายการ “60 Minutes” ทางสถานีโทรทัศน์ซีบีเอสเมื่อวันอาทิตย์ว่า เศรษฐกิจสหรัฐมีแนวโน้มฟื้นตัวขึ้นจากภาวะทรุดตัวในขณะนี้ พร้อมกับให้คำมั่นว่า เฟดจะดำเนินการทุกอย่างที่จำเป็นเพื่อพยุงเศรษฐกิจสหรัฐให้รอดพ้นจากผลกระทบของไวรัสโควิด-19
ทั้งนี้ นายพาวเวลกล่าวยืนยันว่า เฟดสามารถอัดฉีดเงินเข้าสู่ตลาดการเงินอย่างไม่จำกัด เพื่อลดผลกระทบที่เกิดขึ้นจากการแพร่ระบาดในครั้งนี้
นอกจากนี้ การทยอยเปิดเศรษฐกิจของประเทศต่างๆ ได้ช่วยให้นักลงทุนมีความหวังว่าเศรษฐกิจโลกจะฟื้นตัวขึ้น หลังจากได้รับผลกระทบจากการแพร่ระบาดของไวรัสโควิด-19 ซึ่งความหวังดังกล่าวช่วยหนุนหุ้นกลุ่มสายการบินและกลุ่มเรือสำราญดีดตัวขึ้นด้วย โดยหุ้นยูไนเต็ด แอร์ไลน์ ทะยานขึ้น 21.13% หุ้นเดลต้า แอร์ไลน พุ่งขึ้น 13.8% หุ้นอเมริกัน แอร์ไลน์ พุ่งขึ้น 9.18% หุ้นเซาท์เวสต์ แอร์ไลน์ พุ่งขึ้น 13.5% หุ้นเจ็ทบลู พุ่งขึ้น 8.9%